ИЗБОРНОМ ВЕЋУ

ФИЛОЗОФСКОГ ФАКУЛТЕТА УНИВЕРЗИТЕТА У НИШУ

# ОЦЕНА РЕЗУЛТАТА НАУЧНОГ И ИСТРАЖИВАЧКОГ РАДА

Др Нина Павловић је остварила значајне резултате научног и истраживачког рада, почев од 2015. године када је уписала Докторске студије социологије на Филозофском факултету у Нишу. Научна поља интересовања кандидаткиње су: методологија квантитативних истраживања, општи методолошки проблеми и нови правци развоја методологије у дигиталном контексту. Поред наведених тема, кандидаткиња у радовима примењује квантитативне методе за истраживање вредносних оријентација и ставова о актуелним проблемима савременог друштва. Најважнији резултат научног рада кандидаткиње је докторска теза под називом *Методолошки проблеми у спровођењу квантитативних истраживања посредством интернета у социологији* (под менторством др Јасмине Петровић, редовне професорке Филозофског факултета у Нишу; одбрањена 2.3.2021.) која се бави недовољно истраженим проблемом методологије у новом дигиталном контексту.

Резултати научно-истраживачког рада кандидаткиње су показани и кроз учешће у више научних конференција (4 међународне научне конференције и 2 научне конференције), као и кроз објављене научне радове: 2 рада у тематским зборницима међународног значаја (М14), 3 рада у националном часопису међународног значаја (М24), 2 саопштења са међународног скупа штампана у целини, 1 саопштење на међународном скупу објављено у изводу (М34), 1 рад у тематском зборнику националног значаја (М45), 2 рада у водећем националном научном часопису (М51), 1 рад у националном научном часопису (М52), 2 рада у репрезентативним научним часописима (М53).

Ангажована је као истраживач на пројектима: *Традиција, модернизација и национални идентитет у Србији и на Балкану у процесу европских интеграција* (179074), финансиран од стране Министарства за науку и технолошки развој Републике Србије и Центра за социолошка истраживања Филозофског факултета у Нишу (2011–2021); *Европско друштвено истраживање у Србији* (*European Social Survey, ESS*)који су финансирали ПЕРФОРМ и Министарство просвете, науке и технолошког развоја Републике Србије (2018–2019); *Корак ка професионализацији социологије: анализа потреба за професијом* (2018–2020) интерни пројекат Департмана за социологију Филозофског факултета у Нишу, *Друштвени значај студија социологије на Филозофском факултету у Нишу: ретроспектива и перспектива* (2020–2021) интерни пројекат Департмана за социологију Филозофског факултета у Нишу.

На основу наведног, као и података наведених у Извештају комисије, а у складу са Ближим критеријумима за избор у звање, Веће Департмана за социологију предлаже Изборном већу Филозофског факултета да усвоји **позитивну оцену** резултата научног и истраживачког рада које је постигла др Нина Павловић, кандидаткиња за избор у звање *доцент* за ужу научну област Социологија (*Научни метод у социологији* и *Увод у анализу података*).

Ниш, 22.5.2021. Управник Департмана за социологију

Проф. др Бранислав Стевановић

ИЗБОРНОМ ВЕЋУ

ФИЛОЗОФСКОГ ФАКУЛТЕТА УНИВЕРЗИТЕТА У НИШУ

# ОЦЕНА АНГАЖОВАЊА КАНДИДАТА У РАЗВОЈУ НАСТАВЕ И РАЗВОЈУ ДРУГИХ ДЕЛАТНОСТИ ВИСОКОШКОЛСКЕ УСТАНОВЕ

Др Нина Павловић ангажована је у развоју наставе и делатности релевантних за установу и ширу академску заједницу кроз следеће активности:

* Учешће у изради силабуса предмета у акредитацији основних и мастер студија социологије (2020–2021).
* Секретар Департмана за социологију школске 2016–2017 године.
* Учешће у раду комисија за спровођење пријемног испита на основним студијама (2018–2020) и диференцијалног испита на мастер студијама (2016–2020).
* Члан уредништва научног часописа „Годишњак за социологију“ Филозофског факултета у Нишу од јуна 2019. године.
* Рецензент научног часописа „Годишњак за социологију“ Филозофског факултета у Нишу.
* Члан организационог одбора НИСУН-а 2017. и 2019. године.
* Члан организационог одбора Конференције Српског социолошког друштва „Социологија у XXI веку: изазови и перспективе“ (10–11. новембар 2018, Филозофски факултет у Нишу). Модератор на промоцијама књига у оквиру конференција ССД-а „Социологија у XXI веку: изазови и перспективе“ (Филозофски факултет у Нишу, 10. новембар 2018.) и „Култура и идентитети“ (25–27. октобра 2019. године (Мећавник и Андрићград).
* Координатор Социолошког клуба у Нишу (при Српском социолошком друштву) од октобра 2018. године.
* Члан Српског социолошког друштва.
* Члан комисије за оцену радова у оквиру такмичења ученика средњих школа 2021. године у организацији Српског социолошког друштва.
* Члан Тима за промоцију департмана од 2013. године и шеф Промо тима Департмана од септембра 2020. године.
* Модератор и организатор трибине „Како изгледа студирати социологију?“ (12. 11.2020.) и такмичења у писању есеја ученика и ученица средњих школа, на тему „Друштво и COVID-19: изазови, одговори, могуће последице“, у оквиру Недеље департмана за социологију (9–13.11.2020.).
* Координатор прикупљања података за пројекат *World Social Capital Monitor* у Србији 2018. и 2019. године.

Имајући у виду наведене активности, Веће Департмана за социологију предлаже Изборном већу Филозофског факултета у Нишу да усвоји **позитивну оцену** резултата које је постигла др Нина Павловић, кандидаткиња за избор у звање *доцент* за ужу научну област Социологија (*Научни метод у социологији* и *Увод у анализу података*), у развоју наставе и развоју других делатности високошколске установе.

Ниш, 22.5.2021. Управник Департмана за социологију

Проф. др Бранислав Стевановић

ИЗБОРНОМ ВЕЋУ

ФИЛОЗОФСКОГ ФАКУЛТЕТА УНИВЕРЗИТЕТА У НИШУ

# ОЦЕНА РЕЗУЛТАТА ПЕДАГОШКОГ РАДА

Др Нина Павловић је остварила значајне резултате у педагошком раду и испољила склоност за наставну делатност. Ангажована је у настави на Департману за социологију од септембра 2014. године као демонстратор, од фебруара 2015. године у звању сарадника у настави и од маја 2016. године у звању асистента.

Реализује вежбе на предметима на основним академским студијама Социологије: *Научни метод у социологији, Увод у анализу података, Посматрање и мерење у социологији, Основни истраживачки нацрти, Социологија масовног комуницирања, Социјална стратификација*; и на мастер академским студијама Социологије на предметима *Анализа садржаја, Увод у методологију квалитативних истраживања, Методологија друштвених наука, Мерење социјалне неједнакости и сиромаштава*, и на мастер академским студијама Социолог у социјалној заштити на предмету *Истраживања у социјалној заштити.* Ангажована је и на предметима на Департману за социјалну политику и социјални рад: реализује вежбе на основним академским студијама Социјалне политике и социјалног рада на предмету *Методологија друштвеног истраживања* и на мастер академским студијама Социјалног рада на предмету *Истраживања у социјалном раду*.

На наведеним предметима, успешно реализује наставу кроз интерактивне вежбе, уз примену савремене литературе и нових технологија, и уз активно ангажовање студената у раду на различитим предиспитним обавезама кроз које усавршавају релевантна знања и вештине. Показује посвећеност раду и заинтересованост за даље усавршавање педагошких и методичких вештина. Остварује успешну сарадњу са студентима, што показују и резултати годишњих студентских евалуација.

На основу свега наведеног, Департман за социологију предлаже Изборном већу Филозофског факултета у Нишу да усвоји **позитивну оцену** резултата педагошког рада др Нина Павловић, кандидаткиње за избор у звање *доцент* за ужу научну област Социологија (*Научни метод у социологији* и *Увод у анализу података*).

Ниш, 22.5.2021.

Управник Департмана за социологију

Проф. др Бранислав Стевановић

ИЗБОРНОМ ВЕЋУ

ФИЛОЗОФСКОГ ФАКУЛТЕТА УНИВЕРЗИТЕТА У НИШУ

**ОЦЕНА ПРИСТУПНОГ ПРЕДАВАЊА**

Др Нина Павловић, кандидаткиња на конкурсу за избор у звање *доцент* за ужу научну област Социологија (*Научни метод у социологији* и *Увод у анализу података*), одржала је приступно предавање 14. априла 2021. године, на Филозофском факултету у Нишу, под називом: *Спор око метода у друштвеним наукама*: *методолошке консеквенце*.

Приступно предавање реализовано је пред Комисијом у саставу:

1. Др Наталија Јовановић, редовни професор Филозофског факултета у Нишу, ужа научна област: Социологија;

2. Др Јасмина Петровић, редовни професор Филозофског факултета у Нишу, ужа научна област: Социологија;

3. Др Милош Јовановић, доцент Филозофског факултета у Нишу, ужа научна област. Социологија.

Комисија је приступно предавање оценила позитивно.

На основу Извештаја комисије, Департман за социологију даје позитивну оцену за одржано приступно предавање др Нине Павловић кандидаткиње за избор у звање *доцент* за ужу научну област Социологија (*Научни метод у социологији* и *Увод у анализу података*).

Ниш, 22.5.2021.

Управник Департмана за социологију

Проф. др Бранислав Стевановић